Blouligongeluk: Gesin vergader nie met staatsveiligheidbeamptesHerman van Schalkwyk (Foto: Skermskoot uit eNuus-video) Herman van Schalkwyk (68) wat dood is in ŉ ongeluk met ŉ ampsmotor van die minister van staatsveiligheid, se gesin weier om met beamptes van sy departement te vergader nadat hulle regsadvies ingewin het. Brian Dube, woordvoerder van staatsveiligheid, het Dinsdag in ŉ verklaring gesê die ministerie betuig sy meegevoel met die vriende en familie van Van Schalkwyk. Maroela Media het vroeër berig die ongeluk het op 24 Desember op die R33 na Amsterdam in Mpumalanga plaasgevind. Van Schalkwyk was op pad om vir Kersfees by sy familie te gaan kuier toe die trompop botsing met een van minister David Mahlobo se ampsmotors gebeur het. “Die ministerie was in kontak met die gesin en het ingestem om hulle te besoek om medelye te betoon, maar die gesin het op regsadvies gekies om nie hiermee voort te gaan nie, en hom bedank vir sy gebaar,” het Dube gesê. “Die ministerie respekteer hul besluit.” ŉ Beampte van die departement is ook in die ongeluk beseer en die ministerie wens hom spoedige beterskap toe. Dube het gesê die ministerie is besorg oor die “verpolitisering” en “spekulatiewe mediaberigte” van die ongeluk en het ŉ beroep op die betrokke owerhede gedoen om die spasie te bied om hul ondersoek te doen. Die Demokratiese Alliansie het die Onafhanklike Polisie-ondersoekdirektoraat (Opod) versoek om die ongeluk te ondersoek. Lees alle vorige berigte oor David Mahlobo op Maroela Media.